ADAM | Muse Productions
Adam is steeds op koers.
Daar is opwindende dinge aan die gebeur by ADAM. In Januarie vanjaar het Kyle Grant by die groep aangesluit en dadelik by die ritme van ADAM aangepas. Die drie manne, Reynardt Hugo, Hugo Ludik en Kyle het sommer groot planne om ADAM vanjaar tot nog hoër hoogtes te neem. Hierdie groep wat nou amper vier jaar bedrywig is, het reeds in 2011 gewys dat die mark honger is vir ’n groep van hulle kaliber toe hulle ’n Ghoema Toekenning gewen het as Beste Nuweling.
Hugo Ludik sê die groepsdinamika is van besondere belang en hulle voel sommer baie tevrede met die keuse van Kyle as die nuwe lid. Toe hy ’n paar jaar gelede begin speel het met die idee van ’n nuwe groep wat uit drie mansstemme bestaan, het hy vir Reynardt nader gehark en toe het die soektog na ’n derde lid begin. Een van die musikante wat hulle genader het om deel van die groep te word, was juis vir Kyle. Hugo het ’n paar jaar vantevore saam met Kyle aan ’n vertoning gewerk, en hy het gedink dat die talentvolle musikant goed by hulle groep sal inpas. Op daardie tydstip het Kyle pas begin met ’n oorsese toer van die musiekblyspel High School Musical. Hy was dus nie dadelik beskikbaar nie en toe was dit neusie verby vir hom. Nadat Joe Foster aan die einde van 2013 besluit het om sy sololoopbaan sy eerste prioriteit te maak, het daar meteens weer ’n geleentheid opgeduik en die slag het Kyle dit aangegryp. Kyle beskryf die eerste oomblik wat hy saam met die ander twee manne van ADAM gesing het as ’n “heilige oomblik”, juis omdat hulle stemme so goed bymekaar pas.
Nog ’n hoogtepunt vir ADAM is hulle verskyning in die fliek Pad na jou hart wat beslis ’n lokettreffer gaan wees. In een van die tonele in die fliek sing Adam hulle nuutste treffer, “Sal oorlog vir jou maak.” Hierdie snit se klank verskil so ietwat van die ander lekker Afrikaanse popmusiek wat hulle sing. Dis popmusiek met ’n folk inslag wat ’n mens laat dink aan die musiek van Mumford and sons. Dié liedjie is deel van verskeie radiostasies se speellys en word baie goed ontvang. Alhoewel Joe nog as lid van ADAM in hierdie rolprent te sien is, verskyn Kyle in die amptelike musiekvideo en dis duidelik dat hy uitstekend inpas by hierdie span. Alhoewel “Sal oorlog vir jou maak” ’n effens ander klank het, belowe Hugo dat ADAM nie sommer sal verander aan hulle klank nie. ’n Mens verander tog nie aan ’n wenresep nie!
Reynardt is steeds Dr. Tertius Jonker in Binneland en in die week is hy elke dag daar bedrywig. Hy en Hugo skryf die meeste van ADAM se musiek self en dis vir hulle baie lekker om mekaar as klankbord in die skryfproses te gebruik. Dit gaan nou ook goed wees om Kyle se insette te kry. Kyle het homself bewys as uitstaande akteur, sanger en danser in verhoogproduksies soos Chess – The Musical, Sunset Boulevard, Hairspray, Dirty Dancing, en Stuur Groete aan Mannetjies Roux. Hy het ook in 2009 die rol van Schalk, in Egoli vertolk. Hugo bestee baie tyd aan die skryf van nuwe musiek. Hy is ook aktief betrokke by die platemaatskappy Luisternet en help jong kunstenaars om ’n hele pakket bymekaar te sit waarmee hulle dan hulself aan ’n platemaatskappy kan bemark.
Daar wag opwindende dinge later in die jaar. Die drie is reeds aan die skryf aan hulle derde album. Alhoewel hulle droom van ’n DVD, wil hulle hê ADAM se musiek moet eers by die mense uitkom, en hulle sal dus weer vanjaar die land van noord tot suid deurkruis om oral musiek te maak. In April vanjaar open hulle vir die groep Air Supply wat na Suid-Afrika kom vir drie vertonings. Later vanjaar is ADAM ook weer deel van Huisgenoot Skouspel by Sun City, en in die Kaap.
“Toe ons in 2010 begin het met hierdie droom, het die meeste mense dit afgeskiet en gesê daar is nie plek in die Afrikaanse musiekbedryf vir so ’n groep nie. Ek en Hugo het nooit gedink dit gaan so uitdraai nie en ons voel baie geseënd. Ons missie van die begin af was bloot om net goeie Afrikaanse musiek te maak. Ek dink ons het dit reggekry. Dit en veel meer,” sê Reynardt en die ander twee manne knik instemmend.
Luisternet Musiek https://www.facebook.com/LuisterNetMusiek
Music Profile Management https://www.facebook.com/mpmhits
Publisiteit & Bemarking:
Hugo, 30, se musiekloopbaan het begin terwyl hy besig was om te studeer as regsstudent aan die Universiteit van Stellenbosch. Teen die tyd het Hugo al vir meer as 8 jaar kitaar gespeel, maar nog nooit in die publiek sy sangtalent gewys nie. In 2003 neem Hugo die eerste keer deel aan die Universiteit se inter-koshuis serenade kompetisie, waar hy optree saam met 15 ander mans in n a cappella groep. Die groep vorder toe ook deur na die finale rondte. In hierdie tyd begin Hugo ook sy merk maak op die Afrikaanse musiekfront deur saam met sy broer, sanger en akteur, Stefan Ludik, regoor die land te toer en op te tree met die Egoli roadshows. Hugo en Stefan tree dan vir die volgende 5 jaar saam op en doen optredes by meeste feeste en ‘venues’ regoor die land. In 2008 besluit Hugo om sy horisonne te verbreed en begin saam met verskeie ander kunstenaars optree. Met die interaksie met ander kunstenaars besef Hugo daar’s n te kort aan oorspronklike liedjies in die land, en gevolglik begin hy om self liedjies te skryf. In Oktober 2008 wen Hugo Huisgenoot Tempo se eerste liedjieskrywerskompetisie met die liedjie, Papsopwinterwaternat, wat geskryf is deur Hugo en sy vriend Willie van der Merwe, en wat toe later deur Kurt Darren opgeneem is. In 2009 slaan Hugo n rol los in die Performer Teater se produksie, Dance Some More, wat 6 maande hardloop en wat gevolglik as die teater se suksesvolste produksie nog beskou word. Hugo het al opgetree saam met verskeie kunstenaars soos Willem Botha, Kurt Darren, Jaco Labuschagne, Matt Stern Christiaan Kritzinger, Stefan Ludik en Ghapi. En liedjies uit sy pen kan gevind word op verskeie kunstenaars se albums soos, ADAM, Kurt Darren, Willem Botha, Lee Scott, Pieter Koen, Mwah, Pieter Naude en Gerhard Steyn.
Van teater optredes tot sepierolle en studio opnames... Kyle is veelsydig, opwindend en reg om sy plek in die Afrikaanse musiek bedryf opteneem.
Kyle het groot geword in n musiekale gesin. Hy het in die kerk begin sing en het daarna in baie sangkompetiesies deelgeneem.
Hy het sy profesionele loopbaan in Barnyard Teater produksies begin. Kyle het vir ses jaar landwyd getoer met verskeie Barnyard produksies.
In 2005 het Kyle die rol van 'Duncan' in e-tv se jeugdrama, "Backstage" gespeel. In 2006 het Kyle saam Nataniël in "The Moses Machine" by Emperor's Palace opgetree. In 2007 het Kyle die rol van 'Link Larkin' in Richard Loring se produksie van "Hairspray" gespeel en het in 2008 as deel van Pieter Toerien se produksie van "Chess - The Musical" landwyd getoer.
In 2009/2010 het Kyle die rol van 'Schalk' in "Egoli" gespeel en was daarna as een van die top 3 "Soapie Hunks" in die TV Plus kompetisie gekies. Later in 2010 het hy die rol van 'Ryan Evans' in die oorsese toer van Disney se "High School Musical" gespeel.
Kyle het in 2011 saam Laurika Rauch met die musiek bylspel, "Stuur Groete Aan Mannetjies Roux" die land getoer. Hy het die romantiese hoofrol van 'Anton' daarin vertolk. Hy het ook in 2011 die rol van 'Michelangelo' in die Britse BBC reeks, "Leonardo", gespeel.
In 2012 het Kyle die wêreld getoer in die rol van 'Billy Kostecki' (Hoofsanger) in "Dirty Dancing - The Musical" en het daarna die rol van 'Artie Green' in die eerste Suid Afrikaanse produksie van "Sunset Boulevard" in 2013 gespeel.
ADAM - Hartlam.mp3
ADAM - Liefde Soldaat.mp3
ADAM - Papsopwinterwaternat.mp3
ADAM - Somerlag (Coca-Cola song).mp3
ADAM - Superman.mp3
ADAM - Toe Seermaak Nog Liefde Was.mp3
ADAM - Vir Ewig, Vir Altyd.mp3
© 2018 Muse Productions